khistorydata/jeongjo-sjw-relations huggingface dataset:
정조 18년 · 목
兵曹以長湍府使徐有和別定將校待城門開使之拿來嚴棍十五度啓敎以過齋後決棍○敎曰特敎用棍齋日亦爲而親祭事體何等自別雖非致齋誓戒已過則決知無擧行之理此判堂生疏莫甚之故猶慮其然以過齋後擧行措語下批矣追聞之待城門開指昨日使之拿來亦指已然而決棍則分明擧行云設有已例當從該房微稟況例無可據者乎其在重齋令之道豈可使監杖者入齋所侍衙之列乎兵曹判書具庠亟施罷職之典
정조 18년 · 강
命法聖僉使趙▣依丁亥旣施之律勘處
정조 18년 · 목
全羅監司李書九狀啓以爲萬頃縣令柳河喆牒呈內枚擧古群山僉使移文以爲法聖倉漕船八隻南平田稅所載船一隻羅州大同所載船一隻今三月二十三日逢風致敗於古群山前洋云一時到付古群山僉使徐命漸牒呈內法聖倉漕船二十五隻及南平田稅所載船一隻羅州大同所載船一隻今三月二十二日日暮後到本鎭海門外十餘里三島前洋因潮退日昏下碇留泊矣二十三日鷄鳴後疾風大作雷雨暴霔船隻擧皆漂盪漕船十七隻幸得漂入於海門之內或斫去帆竹或卸下穀物僅爲止泊漕船八隻及南平田稅船一隻羅州大同船一隻合十隻船或爲覆沒或爲破碎而漕軍一名渰死領運差員及諸船沙格或跳下從船或攀援帆席漂着岸嶼僅皆生出漕稅船穀物則可䣃下者已爲卸下沈沒者今方鉤拯云今此法聖倉漕船二十五隻今月初九日分載候風二十二日始得發船行纔一日南平田稅船今月初一日裝發羅州大同船今月十二日發船皆因風勢之不順今始到此遽致臭載矣漕轉法意何等申嚴而十隻稅船之行未出境一時沈覆事未前有萬萬驚愕領運之不能審愼護送之不善指導誠極駭然而臣之不能檢飭尤不勝惶悚穀物則以興德縣監具絎別定差使員亦爲發關於附近邑鎭使之罔夜鉤拯拯穀形止敗船情節待其具格取招啓聞計料敎以十隻萬包穀物之臭載丁亥以後始聞者稅總之欠縮猶屬第二件事言念粒粒辛苦之終歲幸苦爲小民食豈甘乎運泊雖在風勢領護專係差員去冬差遣之時慮其荒唐觀於狀辭果然發船後一日已到三島云者不知足甚矣其不能詳愼不難推知莫曰甑已破矣其在常憲宜置當律該僉使趙▣待其竣事依丁亥旣施之律處之有可幸者許多人物之一名外俱免傷損至於遠而有繡衣按覈之擧近而有道臣勘罪之例狀辭不甚分明事情有難遙度更自廟堂嚴關査問後稟處
정조 18년 · 강
以柳得恭爲加平郡守口傳也
정조 18년 · 목
敎曰加平郡守之代令該曹口傳拔例擇差待下批與坡州牧使當日辭朝
정조 18년 · 강
召見坡州牧使趙宅鎭于重熙堂
정조 18년 · 목
辭陛也○予謂宅鎭曰汝曾經法聖僉使乎宅鎭曰然矣予曰今見完伯狀本法聖漕船十隻致敗於本鎭不遠之地此由於不善擧行之致爾能詳知其事實乎宅鎭曰今番事雖未詳聞而大抵畿內浦口水道年年變改而列邑立栍護送等節專不致察此爲痼弊矣予曰汝於延命畿營時以此後畿邑如或不善擧行則道伯難免重勘傳此筵敎可也
정조 18년 · 강
推三南道臣仍飭諸道老職人遺漏者申訪追啓
정조 18년 · 목
全羅監司李書九以遺漏老人搜訪追啓事馳啓敎以初抄落漏何妨搜訪遲滯似然更或有遺漏者勿以稽滯爲惶悚申訪追啓俾優老之典得以均沾冒年在所當禁人數多多益好設令一二年冒錄之不察八十者優過七十餘偕老者優過老職無損於公私有關於推恩則關西一道外過用綜核之政者已非廣慶之本意其中三南擧行太哥卿則推考忠淸慶尙道伯亦爲推考如是之後雖一老當入不入來年慶科儒武中若有年八十人上來者道伯難免其責以此意回諭外此六道道臣處一體下諭政官待開門牌招下批
정조 18년 · 강
命大報壇今初十日祭享遣大臣攝行
정조 18년 · 강
命敬陵昌陵碑陰記添刻之役寒食節享告由後擧行
정조 18년 · 강
改差英陵參奉嚴思健以趙鎭順代之口傳也
정조 18년 · 목
禮曹以本陵寒食祭享受香隔日而新除授參奉嚴思健身病猝重請改差從之
정조 18년 · 강
遞刑曹判書李得臣以李在學代之前望也
정조 18년 · 강
罷黜美錢僉使李寅伋
정조 18년 · 목
寅伋以老病呈狀乞遞兵曹請依例罷黜允之
정조 18년 · 강
放忠州牧從配罪人尹君錫
정조 18년 · 목
因該監司李亨元以忠州從配罪人尹君錫到配事狀啓敎以雖甚猥越係是四件內事放送事回諭
정조 18년 · 강
忠淸監司李亨元以該兵使李潤國限內捉賊馳啓命論罪一款分揀
정조 18년 · 목
該監司狀啓以爲天安三歧店幕敺打公州鎭校卒奪去同黨之賊漢嚴飭譏捕矣連接各鎭營將及兵使李潤國所報則四散詗探次第掩捕而金延同姜汝星金福只金漢京朴大原金光得林澤瑞等則自忠州鎭捉得金得孫及接主人宋儀昌梁福興等則自公州鎭捉得鄭得只宋大淑金昌福林哲伊等則自洪州鎭捉得李萬大金成孫等則自海美鎭捉得劉卜才則自淸州鎭捉得今此五鎭所捉十七名究問盤覈則諸處之行賊根因三歧之敺奪情節畢露無餘箇箇自服故分付兵使詳覈捧供嚴飭各鎭盡捕餘黨分其首從各別嚴治以爲懲戢之地而李潤國奉承嚴敎懍惕殫誠能捉諸賊於百日限內罷職傳旨直爲狀聞一款今不敢遽議請令廟堂稟旨分付敎以限內捉得勤幹可尙論罪一款分揀事回諭
정조 18년 · 강
特陞慰諭按覈巡撫試才御史沈樂洙爲濟州牧使命諸般弊瘼便宜釐革設倉一款令廟堂稟處島中儒生入格試劵魁作令外閣印送武擧人賜第者及文試入格人趁明春上送同時唱名前牧使李喆運待拿來嚴刑取招照法嚴繩校吏之助虐剝民者棍刑重治梁之蘊更加嚴處就塡壑最多處聚集孤寡設壇以酹三邑饑民悉心接濟按覈狀本輪示時原任大臣
정조 18년 · 강
濟州御史沈樂洙以本牧儒武試取後武士兩技入格高下次第及單技入格綿布施賞馳啓命閑良洪範翼等七入直赴殿試鄭義喬等二十五入直赴會試李東燁等十六人各弓帒筒箇一部賜給直赴會試人更試柳葉箭一巡取二分以上竝直赴殿試
정조 18년 · 목
狀啓以爲臣於正月十九日設行文武試才儒生設場連三日第一日入門爲一百九十五人而詩賦收券爲五十四張第二日入門爲九十七人而銘頌收劵爲五十九張第三日入門爲六十五人而論收劵爲三十六張策收券只爲三張武士試才則將官出身閑良軍兵公私賤幷錄名元數爲一千五百五十八人依事目與旌義縣監南涑濟州判官洪履祚眼同試取則入格爲四十八人以矢數高下次第後錄而單技入格者依事目以齎來綿布分等施賞散矢一中之類一遵事目不爲施賞而從當更試射放施賞計料單技入格各名矢數賞給綿布疋數懸錄成册修送于兵曹儒生試券亦依事目臣復命時齎進計料矣兩技入格秩閑良洪範翼六兩一矢一百十步二矢一百五步騎蒭三中金應福六兩一矢一百五步二矢九十八步騎蒭三中高遇泰六兩一矢九十九步二矢九十七步騎蒭三中白雲嶂六兩一矢九十八步二矢九十六步騎蒭三中徐宗連六兩一矢二矢幷九十五步騎蒭三中姜齊寶六兩一矢九十五步三矢九十四步騎蒭三中韓處大六兩一矢九十四步二矢九十三步騎蒭三中以上直赴殿試○閑良鄭義喬六兩一矢九十四步二矢九十步柳葉箭二中李光燁六兩一矢九十三步二矢九十二步鳥鋴貫邊各一中張漢宅六兩一矢二矢幷九十五步騎蒭二中韓天大六兩一矢九十五步二矢九十三步騎蒭二中申光福六兩一矢二矢幷九十三步騎蒭二中愼弘六兩一矢九十五步二矢九十二步柳葉箭二中韓益有六兩一矢九十二步二矢九十三步柳葉箭二中白順泰一矢九十九步二矢九十五步騎蒭二中安岑六兩一矢九十八步二矢九十六步騎蒭二中成大協六兩一矢九十步二矢九十八步騎蒭二中泰永後六兩一矢二矢幷九十步騎蒭二中趙光震六兩一矢二矢幷九十步騎蒭二中洪應疇六兩一矢九十六步二矢九十二步騎蒭二中姜渭尙六兩一矢二矢竝九十步騎蒭二中洪昌輝六兩一矢九十五步二矢九十步騎蒭二中朴昌海六兩一矢二矢竝九十二步騎蒭二中梁重旭六兩一矢九十五步二矢九十三步騎蒭二中金德貴六兩一矢二矢竝九十二步柳葉箭二中文貴芳六兩一矢九十二步二矢九十步騎蒭二中金重三六兩一矢九十四步二矢九十步騎蒭二中李東彰六兩一矢九十六步二矢九十步騎蒭二中吳光豪六兩一矢二矢竝九十步鳥銃二中夫夢弼六兩一矢二矢竝九十四步鳥銃二中以上直赴會試○閑良李東燁六兩一矢九十五步二矢九十九步鳥銃貫一中姜利泰六兩一矢九十六步二矢九十步鳥銃貫一中高益贇六兩一矢九十八步二矢一百步鳥銃貫一中姜弼芳六兩一矢九十六步二矢九十步鳥銃貫一中高漢奎六兩一矢九十六步二矢九十步鳥銃貫一中張益彬六兩一矢二矢竝九十九步鳥銃貫一中李光訥騎蒭二中鳥銃貫一中通德郞金鍾輯六兩一矢一百步二矢九十五步鳥銃貫一中閑良張漢弼六兩一矢二失竝九十步鳥銃貫一中朴秀秉六兩一矢九十步二矢九十二步鳥銃貫一中鄭世璣六兩一矢二矢竝九十步鳥銃貫一中李東新六兩一矢二矢竝九十步鳥銃貫一中姜德義六兩一矢二矢竝九十步鳥銃貫一中金應采六兩一矢二矢竝九十步鳥銃貫一中金鼎順六兩一矢二矢竝九十步鳥銃貫一中金始喆六兩一矢二矢竝九十步鳥銃貫一中以上各弓帒筒箇一部賜給○賞格秩閑良李奉孫梁處仁洪友澄康仁恒俱騎蒭三中以上四人各正木二疋閑良朴漢重金國老李之燁吳最喜邊健金國宗姜國寶金碩九姜宗武姜基祚宋秀元夫夢彥高鳳采金仁喆張善泰姜弼弘金尙祿金九興金景漢金尙化宋廷賢姜德泰俱騎蒭二中閑良朴恒燁吳明采出身林春宅金尙彬俱柳葉箭二中閑良張奉澄高德豪金景連高漢采寺奴趙萬金金明信俱鳥銃二中閑良夫大雄高儏李光武金大恩金才奎宋郁寶玄衣宗韓必仁金石呂尹成昌高德賢金中連河東澄姜進昌高水泰曺弘振金奉赫金尙彬韓尙起朴泰彬朴師殷韓永增姜德起徐宗秀元奉赫朴師元金呂順李仲彥文汝采李東寶金光弼金益富韓益佐趙完璠高尙宅高雲泰申景周韓時起朴泰澄朴師文張成老文衡奎李宗三朴根秀泰永尙金汝進李元夏李春景河天澄文尙好蔡光集白時昌金日喆金宗進金贊秀梁進好姜鳳朝金光述白順九洪範淑洪宗信洪宗漢文彥奎申德泰白時喆梁彥齊宋衣兼金龍河金奉采姜道順夫永協宋國大高成采李明赫安敬希朴泰燁李弼采李宗永吳弼友金衡泰林興周文道天白光天吳進采金成才李元景姜尙旭徐宗信徐宗進金尙兼金尙集洪昌化洪昌友朴萬賢金昌河文貴宗李春成金景周朴秀成姜仲集佐仁守金泰瑞金友龍金德三徐範瑞金益宅金益宗高漢寬金億景金仲彥金成枝許德兼張益好金尙玉金尙元金光三金秀泰宋秀任李允宅金德允金億守金之恩姜大貴鄭安貴李台福姜弼天金孝文李戒三李戒元文應尙金光孝宋弼好吳成隆文天弼金景膽高仁成尹光億文日大高漢福李光夏梁夏旭金尙三高奉恩高昌範趙同亨姜威振吳泰時佐仁景任興發高德彥梁之兼韓億姜處奉玄宗赫玄宗武玄景夏姜興祚夫成協金鍾瑞姜允憲金時喆金汝采趙光祚李益長李益悌李益用文士旭金東海吳明祚李聖京白時貴梁致成朴弼赫高宗悌韓光齊兪福成李恒春金大業金光得金光賢成仲大高京大姜得勳池興泰任守奉金宗興金順哲金益悌趙東成李光範愼起赫金光守金光寶姜弼起黃海明趙益明姜寶宅高萬才洪範得金國通梁聖希金道弼姜賢周梁丁三安景賢李成枝金光好高秀宗宋元明宋弼光高成奉金景弘宋太仁金成宅金德宗朴時泰鄭享喬金德三文尙呂李愛昌玄宗寬元以准高世隆金益孝梁守貴出身高益普宋益大洪受寬元世赫洪汝直鄭昌傑李景勳金仲連吳明齊吳聖準韓繼休寺好金有海安厚昌玄得龍金元三俱六兩俱入以上二百七十二人各正木一疋都合二百七十六人正木五同三十疋敎以今番則卿旣仍任爲牧使矣直赴會試之類何必上送以貽往來之弊乎以柳葉箭一巡更爲試取二分貫一中以上入格人一竝直赴殿試以其姓名後錄登聞事下諭于牧使
정조 18년 · 강
命時囚林秉遠今日捧供
정조 18년 · 목
因秉遠囚單有是命
정조 18년 · 강
遞同義禁柳焵以李得臣代之前望也命判堂先開坐後謝恩李喆運姑爲嚴囚過唱榜後擧行
정조 18년 · 목
政院啓言今日捧供事命下而判義禁洪良浩同義禁柳誼徐有臣未肅拜只有同義禁柳焵不得開坐云請禁府堂上竝卽牌招允之敎以同義禁柳焵許遞前望單子入之待下批牌招開坐判義禁先開坐淸齊後謝恩李喆運則狀啓旣有輸示大臣之命連値齊日過唱榜後擧行姑爲嚴囚事分付
정조 18년 · 강
有政吏曹判書金恩穆參判黃昇源參議金履翼進
정조 18년 · 목
以兪漢雋爲金浦郡守林性運爲南平縣監
정조 18년 · 강
京畿監司徐龍輔以喬桐饑民二月朔三巡分賑馳啓
정조 18년 · 목
狀啓以爲喬桐府去二月朔所付饑口一依式例排巡分給着意賙恤目下形色姑無捐瘠之慮俵穀則十分精實饋粥則務淀優厚竭誠接濟期有實效之意以關以題另加申飭矣飢口四巡一千五百六十四內二十八口移付還上實一千五百三十六口五巡三口移付還上實一千五百三十三口六巡十六口移付還上實一千五百十七口合三巡飢口四千五百八十六分給大米四十二石九斗零租一百六石一斗零太四十三石零麰五十二石十三斗零粥米一石十斗零醬九石五斗零
정조 18년 · 강
黃海監司李泰永以延安等邑饑民二月朔三巡分賑馳啓
정조 18년 · 목
狀啓以爲設賑邑二月三巡臣行未到邑則分遣幕屬眼同守宰饋粥給糧之節一遵定例着意擧行而詳察形貌細探事情則蘇紓奠安較諸春初漸次差勝見今賑事旣半春陽載和就其中力能歸農勢合付還者及近峽樵採之類濱海漁鹽之戶各隨其業亦多査出至於轉益遑汲可以追付者間間有之其數不多故無論公賑與私賑邑或存或拔十分審察以賑以還一例撫摩之意措辭發關申申嚴飭延安海州兩邑之口數穀總竝爲條列于左○延安府初巡飢口四千四百三十三內男壯一千五百六十八女壯五百五十四男女老弱二千三百十一分給太二百二十六石七斗零中巡飢口四千三百八十九內男壯一千五百四十六女壯五百四十六男女老弱二千二百九十七分給大米一百十二石零終巡飢口三千六百八內男壯一千二百五十二女壯四百七十三男女老弱一千八百八十三分給稷三百六石九斗零海州牧初巡飢口三千一百八十四內男壯一千二百七女壯四百六十九男女老弱一千五百八分給太一百六十五石十二斗中巡飢口三千三百七十三內男壯一千三百七女壯四百九十五男女老弱一千五百七十一分給正租二百二十石七斗終巡飢口三千二百五十七內男壯一千二百五十三女壯四百八十三男女老弱一千五百二十一分給小米八十五石一斗
정조 18년 · 강
遣承旨馳詣懿昭墓奉審摘奸
정조 18년 · 강
召見館堂禮堂泮長入直閣臣于重煕堂
정조 18년 · 목
予謂同成均鄭昌順等曰日前禮曹草記以御考試劵事有下敎者卿等見之乎昌順等曰御考事體與他自別而與試官所考相混一經會試則皆在勿施之中事極如何矣予曰欲詢於館堂禮判以爲定式而大抵此事合有一番變通矣昌順等曰聖敎至當如此則在儒生單亦爲多幸矣
정조 18년 · 강
命五享享官苟艱時以蔭官堂上堂下中曾經牧府使人通融分排畿內五陵寒食祭諸執事以隣近守令及畿驛察訪塡差竝著爲式正至端午秋夕亦爲草記通差
정조 18년 · 목
承旨李冕膺啓言五享享官分排塡差每多苟艱曾有蔭官堂上堂下中曾經牧府使人通融塡差之敎矣此後則令該曹抄出單付軍職循例塡差事定式施行似好故仰達矣從之又啓言寒食祭享時光陵恭陵順陵長陵永陵諸執事以隣近守令及畿驛察訪塡差事曾有下敎而以無文跡之故該曹眩於擧行云此後則請依下敎定式施行從之敎以正至端午秋夕如値苟且亦爲草記通差
정조 18년 · 강
命御考初試入格儒生計次赴會圍者自內閣成給帖文赴擧時關由憑考後知委許赴著爲式
정조 18년 · 목
檢校直閣徐榮輔啓言依禮曹草記批旨御考時各年恩賜初試儒生姓名今方考出於內閣榜彙及四館謄錄而計次許赴旣出異數科場法條亦係至重其在嚴科規重事體之道不可無一定之式臣意則此後御考領下後直赴及給分人略倣直赴帖之規自本閣隨卽成給帖文亦自本閣禮曹各爲成置案册而今番慶科以前御考恩賜初試人皆屬令前自後科計減事亦當依今日筵敎擧行矣帖文今方成給其中屢爲初試者每次成給一帖以爲一科輒用一帖過科後來納帖文以爲自本閣爻周後啓稟一依殿試直赴帖例爲之恐合事宜館堂禮判今皆登筵請下詢處之予曰館堂禮判各陳所見同成均鄭昌順徐有防大司成鄭大容等曰御考事體與他自別一赴會圍混同勿論終涉未安日前聖敎誠爲至當今此閣臣之區別次數出帖憑考之說果有條理以此成節目遵行恐合事宜矣禮曹判書閔鍾顯曰儒劵御考實是稀闊之盛擧則今此閣臣館堂之所奏誠爲得宜恐當依此擧行而來頭御考初試儒生之赴會圍者以赴擧之意納帖文於內閣則自內閣憑考後知委臣曺以爲許赴之地而若不關由內閣則竝令勿施尤似完備矣予曰皆依諸臣所奏爲之
정조 18년 · 강
命諸孔氏本貫書以曲阜
정조 18년 · 목
禮曹判書閔鍾顯啓言今番謁聖榜目孔胤恒本貫書以曲阜有下敎矣胤恒旣以此書塡榜目則諸孔氏之凡爲先聖之後者似當一體施行請以此出擧條知委俾無異同從之
정조 18년 · 강
命嶺南春等封進羅蔘一幷全退使之寬限改色仍飭道伯勿令更徵民間杖配領納審藥崔晃于龍川府
정조 18년 · 목
內局提調鄭昌順啓言嶺南每年封進羅蔘漸不如古膠糊相付山家相混品樣之劣下已無可言而奸弊之層生誠爲可駭今春等納羅蔘當爲二斤其中僅僅捧納者只是七兩五錢而此亦舊儲幾盡目下所用不可不預待故所捧之蔘亦非極品不得不捧納者也且聞近來以家蔘之枝塡充者有之今日擇捧看品之際亦多膠付糊縫之痕輪審之際自致折痕故詳細見之則決非元蔘明是塡補者御藥所用事體嚴重前後關飭不啻申明而道臣猶不能十分擇封品劣見退若是夥然巧僞弄奸猶復如前其不善封進之罪當自本院草記論罪而若其奸僞之日滋道臣亦難照察此後若有糊縫膠付塡充亂眞之弊該營看品審藥及該邑貿蔘醫生關問本營捉致刑曹各別嚴刑遠地定配之意請出擧條知委申飭淀之敎曰御藥事體非但嚴重況殿官進御所用專靠於此則屢飭之下一味品劣揆以國體萬萬駭然一倂退捧使之寬限改色復或如前當該道臣施以卽其地勿限年竄配之典道伯若能誠勤豈有是也況所用之所重何如則豈待飭敎而動念乎尤爲無狀者是道伯之無異故犯也然品之優劣外此奸僞雖道伯亦何以盡知審藥等處置事依卿所奏施行今番領納之審藥爲先令該曹嚴杖定配年前亦有嚴飭者若或藉此退捧更徵於民間則守令之隨現重勘姑無論道伯當加等嚴處以此意一體措辭嚴飭○刑曹以審藥崔晃嚴杖一百後平安道龍川府定配啓
정조 18년 · 강
命禁推承旨洪仁浩
정조 18년 · 목
監試官捧供事不善擧行也
정조 18년 · 강
推京畿監司徐龍輔
정조 18년 · 목
顯隆園寒食祭享以堂上官南陽府使塡差謁者也
정조 18년 · 강
勘放時囚林秉遠飭時倅該閫更定期限捉納逃囚
정조 18년 · 목
義禁府啓言明川前府使林秉遠原情以爲罪人以大本以虛悖之漢行止無常與人爭詰少不愜意則故爲生事必也逃避非止一再曾在壬寅年無端逃匿久乃捉得今番逃躱又在於與人相鬪之餘棄妻與子仍爲避匿故不勝驚駭卽囚其妻多發校卒四下搜覓之際遽已遞任發捕者未及還現故譏捕之節不得不屬之於後來之官由前則有不善監守之罪由後則有不卽詗捉之罪云請刑推得情敎以凡失囚之罪各有期限渠於未滿限之前因特敎徑遞則不可直勘以當律爲先公罪勘放更定期限如不捉納時府使亦爲拿問處之不能檢飭緝捕之兵使亦令道臣狀請勘罪
정조 18년 · 강
命試考直赴會試及給分人依御考初試內閣帖文例自政院成給如濟州等別遣御史試取直赴殿試者亦成給帖文
정조 18년 · 목
承旨李勉兢啓言御考初試人旣因閣臣陳達成給帖文事定式施行臣意則試考直赴給分人亦當有帖文矣武科則無論直赴殿試會試人榜出後自本院出給帖文自兵曹成置案册臨科憑準許赴而獨於文科初無文蹟之可攷任其赴試恐有違於嚴科規之道況今御考初試出帖文之後試考初試尤不可異同直赴殿試人不如武科之數多雖不必擧論自今爲始直赴會試及給分人一依內閣帖文例自本院一一成給禮曹成置案册每當赴試之時使之納帖文於禮曹以爲憑考之地如有有實故未赴者依元榜初試陳試之例京則呈于禮曹鄕則呈于本官轉報巡營巡營報于禮曹自禮曹別修成册啓下後許赴後科過科後己赴擧帖文自禮曹來納本院以爲爻周後啓稟事亦爲定式施行恐合事宜矣淀之敎以如濟州等別遣御史試取直赴殿試者亦爲成給帖文
정조 18년 · 강
推吏曹參議金履翼
정조 18년 · 목
承旨李冕膺啓言今此昭顯墓寒食祭獻官以前牧使李禹圭塡差已爲啓下矣禹圭方有罪名故使之改付標以入而該曹之矇然不察極爲未安請當該差祭堂上推考警責從之
정조 18년 · 강
以李晉秀爲承旨前望也
정조 18년 · 강
水原留守趙心泰以華城門樓材木忠淸水營所載船畢到馳啓命此後形止陸續登聞
정조 18년 · 목
狀啓以爲卽接別監蕫金處漢馳報以爲載木船三十隻去二月初九日爲始次次來泊今月初三日汐水畢到泊云許多船隻之無弊穩泊誠極萬幸敎曰近以船運一念憧憧今聞三十隻載輸之利涉穩泊若有相助然何等喜幸此後形止陸續狀聞事回諭
정조 18년 · 목
承旨李勉兢詣宗廟永禧殿儲慶宮毓祥宮延祐宮宣禧宮景慕宮懿昭廟懿昭墓孝昌墓文禧廟承旨李晉秀詣先蠶壇
정조 18년 · 강
分遣承旨奉審各陵園及碑閣
정조 18년 · 목
承旨李冕膺詣元陵及局內諸陵順康園豐壤碑閣承旨李鼎德詣齊陵厚陵承旨徐美修詣弘陵順陵禧陵孝陵長陵永陵昭顯墓延曙碑閣
정조 18년 · 강
召見藥院三提調及時原任大臣閣臣于誠正閣
정조 18년 · 강
命留守爲獻官時園享餕餘付陪香大祝上送著爲式
정조 18년 · 목
水原留守趙心泰以顯隆園餕餘進上次離發上京計料馳啓敎以前留守時己有下敎而異於定式又有此餕餘親呈之措語乎餕餘豈比於香祝之所重乎此後以留守爲獻官之時餕餘付陪香下往之大祝上送事回諭
정조 18년 · 강
命華城門樓所用槐雜木以全羅水營兵船載運
정조 18년 · 목
領議政洪樂性啓言卽見全羅監司李書九所報則以華城門樓所用槐雜木將於稅船添載而以若體大之木物添付卜重之稅船非但不便於運載亦將有妨於行船水營所屬兵船雖是陰雨之備當此莫重之役一時使用不害爲權宜之政而有難擅便爲辭矣裝稅運木俱有所重兵船使用亦多前例依所報許施而船隻之擇以完固沙格之定以勤幹什物諸具之自營措備往回糧資之優數題給俾無一毫誅求之弊一分疏虞之歎事請各別嚴飭於道臣及左右水使處從之
정조 18년 · 강
罷承旨李益運李羽晉職
정조 18년 · 목
領議政洪樂性啓言延興府院君府夫人盧氏祠板致祭傳敎下於去月二十七日而乃於本月初二日傳諭于臣頒布於朝紙矣臣於其時雖因政院之往復香官之齎傳致祭則果卽擧行而傳敎頒布之遲滯專由於承旨之不善擧行云職在出納之地有此稽忽之擧揆以事體誠極駭然請當該承旨李益運李羽晉竝罷職從之
정조 18년 · 강
命承旨一空時入直閣臣上來守廳自今著爲式
정조 18년 · 목
諸承旨皆以奉審出去政院一空以司謁口傳敎曰翰林之淸宦也而有西北兼春秋焉又有別兼春秋焉承旨之衛將假承旨閣臣假承旨與兼春秋別兼春秋淸濁略同此後如此之時入直閣臣不待假承旨差下卽爲上來守廳永爲定式
정조 18년 · 강
遞奉命承旨李冕膺徐美修李鼎德
정조 18년 · 강
命未下直守令皆令再明日下送
정조 18년 · 목
敎曰受由及赴擧守令未下直守令皆令再明日下送仍令來待
정조 18년 · 강
掌令李肇源陳疏辭職賜批
정조 18년 · 목
疏略曰本府前啓中罪人有與臣爲袒免之親者往年故相臣李性源之爲都憲也引此疏籲果蒙體諒今臣所處豈有異同哉又臣母年滿八十別添毒感晷刻之頃萬無離捨之勢尙何爲供職計哉若夫試所應辦官之置對孼由試官而罪歸該郞此亦引義之一端伏乞亟遞臣職批以先察職後救護
정조 18년 · 강
罷毓祥宮寒食祭獻官安昌君燝職禁漏官尹弘道嚴杖一百定配分揀
정조 18년 · 목
敎曰前此嚴飭何如乎各宮中每有先期行祀之謬例昨夜遣史官奉審諸享所及聞回奏之言本宮祭享果於三更四點行事云萬萬駭然毓祥宮寒食祭獻官罷職禁漏官令該曹嚴杖照律草記○刑曹啓言禁漏官尹弘道嚴杖一百全羅道茂長縣定配敎以更觀前頭嚴處次定配則分揀
정조 18년 · 강
飭外史修納日記之式畿都之兼史官當否詢于領事
정조 18년 · 목
別兼春秋洪樂游啓言外史無敢只以陰晴修納之意前後申飭不啻縷縷又況昨冬特敎何等嚴明則慶尙忠淸咸鏡黃海四道外史之不有飭敎只循謬例依舊以陰晴報來者萬萬駭然且以修納者言之風俗民物及其他可錄之事固宜懸錄於逐邑日記之下而或有册子之別具者或有雜書於上下者法例倒錯記載糢糊自本館嚴關各道外史着意修納事請嚴飭從之又啓言各道之設置外史法意甚重以文臣守令察訪中例付外史使之着意擧行至於京畿則都事修送日記而初無兼史之稱請下詢領監事處之從之
정조 18년 · 강
兩司聯箚命還給竝從重推考捧納承旨禁推大司憲洪明浩大司諫林蓍喆執義尹序東司諫崔獻重掌令徐有鍊持平尹悌東洪受浩獻納張至顯正言鄭晚錫南履翼
정조 18년 · 목
箚略曰金鍾秀之尙稽置辟是豈臣民不欲一刻共戴之義也哉特以大官之故擬律自有次序而每一加律傳旨之判下輒致延拖三司之論啓未免玩愒以若至憯之罪惡極悖之情節閱數月而猶不能快施當律揆以國法寧有如許事理乎顧今島置之臺啓雖已允從金吾之草記尙靳啓下輿憤之愈激公議之轉沸爲如何哉且況傳旨未下之前徑加律名才有禁令則臺閣爭執之論亦隨以路阻臣等泯默退伏恭俟成命者巳至多日王府之擧行尙此寥寥抑恐我殿下齋居屛務未遑酬應而然耶憂憤之極不勝惶惑兹敢齋沭齊籲伏乞亟下鍾秀安置之草記俾得亟施王章遄行天討敎曰靳允則奚特聯箚而已伏閤可也求對可也啓則旣允而連値齋日過齋翌日卽唱榜也其所遲遲蓋有商量焉敢爲此替促之箚乎原箚還給捧納承旨之無一言措語而入之者溺職甚矣武承旨何責當該承旨李勉兢先捧禁推傳旨諸臺爲先從重推考
정조 18년 · 강
罷承旨李勉兢李益運等職
정조 18년 · 목
備邊司啓言每當科擧政院之輸送落幅紙漸不如前故今番以依例申飭之意申飭矣聞承宣以其申飭之言忽地自引甚至日前捉致備吏盛加噴薄猶以爲不足招立備卽於院門至於終日云聽聞所及莫不駭怪如臣老劣忝在廟堂不能蕫率極甚愧恧第年少承宣不識事體壞損紀綱不可置而不論當該承旨請竝罷職允之政院以承旨鄭大容林蓍喆徐榮輔李益運徐美修李羽晉現告敎以在泮之知申何可混捧乎拔之招詰郞吏者亦爲査出捧現告餘則拔之○政院以李勉兢李益運改現告
정조 18년 · 강
玉堂聯箚賜批不允校理朴崙秀副校理申大尹洪秀晚修撰吳泰賢李貞運副修撰沈興永李相璜
정조 18년 · 목
箚略曰伏見有兩司聯箚還給諸臺重推之敎臣等雖未見箚本而可以領會其箚意之攸在矣加律之合啓頃己蒙允而島置之草記尙靳啓下該府不得擧行三司不得繼發職在耳目隨事導達者實出嚴討之義本無可罪之事今殿下以督促等嚴敎過加摧折俾不得更敢發口仰請判下竊謂大哉之王言於此實不能無憾也苟於言事之際每以嫌於督促有所不敢則是臺諫終無可言之事也此豈置臺閣之意亦豈嚴懲討之義也哉伏願亟寢臺箚還給諸臺重推之命仍降允兪之音俾伸聲討之忱焉批以不允
정조 18년 · 강
兩司聯名避嫌命勿辭退待物論
정조 18년 · 강
召見畿伯徐龍輔司㒒提調徐有防于重熙堂
정조 18년 · 목
予謂徐有防曰平薪牧場事今將判下群情果何如云耶有防曰道臣狀辭中各軍釐正又有可據臣與一提調相議以依狀請施行之意覆奏矣予命讀回啓訖敎曰各邑各軍釐正於場內此則便好而見頉之三邑陸軍不小槪見使之更爲狀聞汰仍間論理稟處予謂徐龍輔曰今番巡行路程當先從何處乎龍輔曰先從南路奉審愍懷墓仍詣園所奉審後轉向章陵奉審卽當復命矣予曰喬桐民事今則何如云耶龍輔曰設賑今爲七巡而目今饑口比前減却數百近日則水路利涉商舶輻湊穀價之不登踴反勝於陸地云民事誠爲萬幸而稻種艱乏是最可悶聞本府有前守臣時屬公錢云此則欲報備局請得矣敎洪樂游曰爾方自享所入來祭物熟設果能盡心措備而無一毫欠潔之事乎樂游曰凡在駿奔之列者莫不仰體憧憧之聖念竭誠致潔矣予曰爾之赴防之行當於何日離發乎予於列鎭之弊前後蠲恤可謂至矣而實惠之下究終未可知外此蔘政與犯越之弊爾須先體擇送之意詳探物情仍陳矯捄之策慈城復設朝廷第欲留意而姑未有成命則民人之充塞於慈城近處反貽弊端者亦涉怪駭以姑俟朝家成命之意曉告之俾無聞風繼來之類可也
정조 18년 · 강
命時囚李勉兢分揀牌招入直
정조 18년 · 목
該府以杖一百加一等杖六十從一年定配公罪收贖放送啓
정조 18년 · 강
司僕寺以忠淸監司李亨元平薪鎭釐弊節目覆啓
정조 18년 · 목
該監司狀啓以爲今此平薪鎭分籍之擧實出於矯草痼弊蘇捄牧民之聖意臣敬遵明命行會邑鎭或以關題往復或爲面對講確務從纖悉今纔停當合行條件開坐于後竝令該寺覆啓稟處一瑞山所在大山面十洞里南北長十五里東西廣二十五里泰安所在梨園場五洞里南北長三十里東西廣七里沔川所在倉宅場十洞里南北長十里東西廣三里專屬平薪鎭而場內土地人民竝自該鎭句管地方官毋得干涉一大山場新量田畓四百八十五結二十四負二束內起田八十七結七十負一束畓一百五十九結二十九負陳田二百十八結三十九負七束畓十九結八十五負四束該僉使金就明己皆打量比舊量陳起加得乃爲二十七結十六負九束依此執總一梨園場量付田畓二百五結八十五負六束內起田畓七十九結四十九負陳田畓一百二十六結三十六負六束倉宅場量付田畓四十二結九十五負二束內起田畓三十七結九十一負二束陳田畓五結四負自該鎭鱗次打量更爲區別陳起使之一體施行一大山場家坐七百八十九戶男丁一千五百五十五名內本鎭直定水軍二百七十八名新選軍九十名待變軍官二十五名舟師軍二百三名牧子三百五十七名牧吏十五名鎭吏三十二名通引十五名使令二十名鎭奴五名雜頉一百四十五名瑞山邑定役各樣軍二百七十六名無役九十四名一梨園場家坐二百四十二戶男丁四百三十一名內本鎭直定水軍二十二名待變軍官十四名牧子一百一名群頭二名庫子一名門直一名雜頉一百十名泰安邑定役各樣軍九十五名無役八十五名一倉宅場家坐一百七十七戶男丁二百六十七名內本鎭直定水軍十名牧子四十二名雜頉三十五名沔川邑定役軍各樣軍一百六十七名唐津水軍三名無役十名一大山場瑞山邑定役各樣軍二百七十六名梨園場泰安邑定役各樣軍九十五名倉宅場沔川邑定役各樣軍一百六十七名唐津水軍三名合五百四十一名己盡頉給今年條爲始各項番米錢一倂勿徵一三牧場家坐合一千二百八戶男丁合二千二百五十三名內鎭牧所屬各樣名色一千二百三十三名雜頉二百九十名計除則四邑已頉軍與原來無役民合爲七百三十名又有平薪屬水軍四百名乃是邑定役名色而散在右道十二邑收布以納於該鎭者也第伏念許多牧屬積痼之弊端特蒙如天之澤擧得奠保之樂而牧屬外入接居生之民皆是可合軍保之類今則邑自邑鎭自鎭疆界不相混應役不相關凡係邑定之役己皆蒙頉自歸無役而閑遊就其七百三十名中雖除却兒弱要過六百名壯丁蓋此四百名水軍之名色雖係於邑句管旣屬於鎭比之直定水軍差有間焉大體則一般矣今若依湖南法聖鎭防軍例從便換定則在列邑有補益之效在本鎭無遙領之歎而四百名中瑞山所在四十八名沔川所在一百二名不過場內場外之軍額互換邑役鎭役之名目而己尤合便好之外瑞山泰安沔川俱以牧場所在地方邑分籍之後民戶則所減不少軍總則所加夥多來頭簽丁視前倍難上項水軍四百名換定一款若蒙允許則臣謹當就此補彼分排塡充使軍制民情兩得其宜而事係變通不敢擅斷恭俟處分一本鎭曾有客舍己爲奉安殿牌一牧場成籍凡例則三牧場合部擧行一漕稅船護送之節今旣分界場內則自本鎭擔當而場外則自該邑如例擧行一各其牧場內所在漁鹽稅錢自本鎭收捧而什一條依例計除後從實數上納均廳一梨園倉宅兩牧場糶糴亦依大山例自本鎭磨鍊分排一本鎭分籍之後民總添加之數恰過四百餘戶而糶糴旣自本鎭專管則較量民穀實有不相當之慮泰安米六十石租一百四十石麰七十石沔川米四十石租六十石麰三十石從附近移轉仍作鎭還使之如法分留一梨園倉宅兩場俱有屯稅穀物捧置倉舍而年久頹落方令修葺一大山梨園倉宅三牧場田政軍政籍政幷自本鎭專管擧行使之直勘於巡營及京司一平薪僉使褒貶水使例爲擧行而以兼帶監牧官之故又自司僕寺考績而分界之後田軍籍三政旣爲專管則每年殿最亦當依守令例以八字等第自巡營又爲開錄而一鎭將之三處參考事係創例不敢擅便恭俟處分一田軍籍三政旣己專管則不可無監飭之任掌別置監官一人使之檢察一進上藥材及各營納物種中若係本鎭土產者依前仍置一安興以北本道境漕稅船護送差使員例以平薪所斤輪回差定此則事面不輕不可以分籍而有所變更依前擧行一本鎭旣己分籍則當爲詞訟衙門亦當依各邑例用刑請報巡營如例擧行一三牧場內若有殺獄則本鎭僉使爲初檢官而覆檢則以鄰近邑守令請來擧行一分界場內若有敗船之事則拯米太區處之節一依各邑例擧行一牧場內居在儒鄕勿拘分界與否依前出入於各該邑校任鄕任一邑鎭旣分境界凡係場外民之徵族一款毋得侵及於場內居民一凡係誅求名色分籍之後自可革袪而如有冒犯之患則論報巡營各別重繩司僕寺啓言觀此忠淸監司李亨元狀啓平薪鎭所屬大山梨園倉宅三牧場分籍條件開坐于後凡爲二十六條俱有條理幷依狀請施行雖以軍政言之三場內旣有過六百閑丁則本鎭納布軍之散在各邑者移定於本鎭場內場內所在瑞山泰安沔川三邑軍額今番見頉之四百名較量多寡從長塡克於本鎭納布軍換定之代則在邑無移疾之歎在鎭有取近之益湖南法聖鎭旣有己例亦爲依狀請施行至於殿最事田軍糴諸政雖曰專管一僉使之三處考績旣無旁照有難創開苟有臧否同議時可以陞降巡營開錄一款置之只令水營如前同議擧行兼牧殿最亦自本寺如前考績爲宜敎以幷依回啓施行水軍四百之將此換彼果有兩便之益至於陸軍名色及諸般保人之區處未有槪見此一款更問道臣使卽條列狀聞則當可汰者汰之欲令邑鎭之民俱得息肩此意措辭行會月令藥料物膳諸種數旣零星蠲之爲可提調旣承筵敎當有知委而所謂巫夫布藥材保爲先蕩減事亦爲分付
정조 18년 · 목
晉秀啓言大司諫林蓍喆今日呈告故牌招啓辭纔己入啓矣今忽詣臺請推考敎以呵導入來之臺諫在隔壁曰以不聞諉罪於誤書之下吏至請臺臣之問備者武承旨之不畏臺諫若此乎勿推爾則推考
정조 18년 · 강
大司諫林蓍喆避嫌命勿辭亦勿退待
정조 18년 · 목
蓍喆避嫌以爲承宣之詰問備吏也臣實同參大
정조 18년 · 강
僚之草記請罪斥言詰問之承宣雖感聖恩之曲
정조 18년 · 목
加區別實難晏然自恕批以備局草記指謁聖以後事卿之移拜在其前勿辭亦勿退待
정조 18년 · 강
以鄭大容徐榮輔徐配修李儒慶朴宗來爲承旨前望也旋遞配修儒敬宗來以尹㬦李義鳳李魯述代之又遞魯述以林蓍喆代之
정조 18년 · 목
大容牌不進敎以處義太過更爲牌招榮輔牌不進敎以只推更爲牌招在外及鮮由未出承旨許遞前望單子入之待下批牌招察任○配修儒慶以解由未出遞宗來以在外遞政院又以魯述三水府使解由未出啓敎以文倅異於武倅侍從豈比宣薦則當納不納尙今遲滯屢除之下輒稱未出此後嚴飭前望單子入之
정조 18년 · 강
遞總管曹允大黃昇源李敬一
정조 18년 · 목
以總府寶劍望筒敎以副總管何其多也都總管只有一員總管中時帶實職人許遞令該曹口傳差出
정조 18년 · 강
以安春君烿尹師國韓光綮爲副總管口傳也
정조 18년 · 강
命上注書李弘達仍察
정조 18년 · 목
以假注書徐俊輔入直省記敎曰李弘達仍察上注書其間休息太久使之明日仕進省記改修正
정조 18년 · 강
汰注書鄭文始重推承旨李羽晉
정조 18년 · 목
敎曰注書有窠實薦有人則待開政以薦狀越送之意措辭啓辭待批下卽爲付職卽堂后幾百年故事則今有窠亦有實薦三過其政尙無一言而每每以假官差出當該實注書鄭文始汰去其時該房承旨從重推考注書當付之人令該曹口傳付職牌招入直
정조 18년 · 강
以李垿爲注書口傳也
정조 18년 · 강
命濟民倉移設康津海南便否道臣詳探登聞後更爲稟處
정조 18년 · 목
備邊司啓言濟州御史沈樂洙狀啓設倉一款許令廟堂稟處矣取見其狀本則以爲濟民倉如得移倉於康津海南等地使島民往來受納各其官主管與受亦令道臣總察或先納藿而受穀或先受穀而納藿則自朝天禾北等浦至南塘古達島等浦大洋船路一直相對往來之篙手船人皆爲慣熟無致敗之慮有朝發夕至之喜而穀數不必多劃康津海南兩邑中留庫穀折米限二千右許令濟州等三邑量其緩急從多少受去仍爲納藿似爲便當爲辭矣第念設置羅倉於兩湖之交均俵於湖西南諸邑者蓋爲發賣作穀之際商旅湊集區處不難之致也年前移設羅州之後湖西諸州遠不得擧論只於羅州傍近竝皆分俵而諸邑多不願受且其程途稍遠商旅罕至畢竟處置比諸羅舖己不無難易之別今若更移於康津海南則視羅州又加遠掣礙之端不言可想而遠外事情猶未知其如何請令道臣詳探更爲登聞稟處允之
정조 18년 · 강
命一所試官李家煥南公轍先施不敍之典參試官李肇源南履翼罷職
정조 18년 · 목
義禁府啓言尹行直原情以爲謁聖榜出後諸試官以未卽見榜目相與酬酢至於書題榜目謄入之言隔帳而坐未知的出於某試官及其謄入之後則愚迷所致亦爲取見銷院凡事莫非監試官之所察飭而不惟不能禁防未免從而參見何敢以謄入之言不發於矣身之口爲自明倖逭之計云云宋景載原情以爲今番謁聖榜出工房書吏謂有試所分付書題榜目謄入事來告而泛然聽過今於置對命下之後詳聞於該吏則榜目則副試官分付書題則上試官分付云云閔亨默原情以爲自試所榜目謄納云而愚迷所致不知法意矇然許入云云鄭持容原情以爲出自謁聖場中見差一所禁亂官卽爲馳進則自應辦所來問書題泛然答之置對命下之後始聞事狀則言送書題於應辦所之後因試所分付書入云云閔享默宣傳官勿爲請刑載在大典通編請議處尹行直宋景載鄭持容等竝請刑推得情敎以依允尹行直宋景載鄭持容等除刑推議處仍以草記照律觀於諸供試官之越法求謄不可以自首逃其罪一所上副試官等爲先施以不敍之典參試兩官亦有不言之罪罷職以近日之法綱銷院猶有古規則乃敢無難冒犯萬萬駭然焉敢以他所書題謄來援以爲例乎此後公私文疏之藉此流通者試官與應辦禁亂官當施以科場不嚴之律令禮曹載之科擧節目
정조 18년 · 목
義禁府啓言洪仁浩一所監試官禁亂官應辦官捧供之命親承下敎而初未能明白知委及其謄納前供也又未能退却不捧罪以笞五十解見任別敍私罪照律敎以分揀放送
정조 18년 · 강
以李東馨爲都總管加崇祿口傳也
정조 18년 · 목
因忠淸監司李亨元沔川老人李東馨題給食物衣資狀啓敎以初則只知爲百八歲矣今因卿狀啓後錄生年思之丁卯生是果何如年歲乎昔在先朝關西人辛受采登科也以尊年之聖意殊異之恩典果何如也溯憶昔日處分事若隔晨此老人更加一資爲崇祿口傳下批況如許好班閥乎都總管除授成送敎旨回論
정조 18년 · 강
命朔州直赴徐德謙父子同爲唱榜
정조 18년 · 목
兵曹啓言朔州府別武士徐德謙德謙子別武士有華俱以直赴今番殿試皆爲入格矣無論文武科父子之同時唱榜有違法式德謙則唱榜其子請待後科許赴唱榜敎以直赴旣有先後不可謂之同時較藝至於殿試之不得同赴何責於邊邑之人乎特爲許赴
정조 18년 · 강
命關東經生安錫任朴師轍陞授都正各差嶺東西分敎官俾訓蒙士崔昌迪敎官擬入
정조 18년 · 목
敎曰關東經工生條問經義功令生試較科體者爲搜羅一方人才遵倣里選鄕擧之遺制也功令生則鄕試三日京試兩題取優等數人賜及第將於三明日唱名而經工生所對御製十三經講義際此上來今日適又因知時之甘雨晉接有暇潛心諦看不覺筵燭之屢跋且其諸對往往有提撕警發處信乎十室之邑必有忠信若非明於經義何能剖析如是乎近所謂京儒經行薦似之人亦何曾叩其實乃如是耶在朝廷政懋懋實之方豈緩作興之擧諸儒中橫城前參奉安錫任春川前主簿朴師轍最優而錫任年爲七十四師轍之年亦近七十惜其難責强仕特竝陞授敦寧都正各差嶺東西分敎官俾訓蒙士仍令道伯量給祿料如可自致勸令上來肅命來當召見矣居首者一人除官己宣旨王言不可不信若求其次襄陽進士崔昌迪是也況是故正言遠泰之子云耶觀於所對易義益驗所知之有自童蒙敎官令銓曹擬入年亦老能欲登途與兩儒皆給鋪馬經義及試券之印給有前下傳敎內閣照此名之曰關東賓興錄義例同嶺南頒本此傳敎下論于東伯其餘儒生令道臣優給紙筆墨事亦爲下論
정조 18년 · 강
發遣吏郞諸執事淸齋摘奸
정조 18년 · 강
重推庭試殿試武所試官
정조 18년 · 목
政院啓言因紅牌安寶原榜目與試記相準則善騎隊徐宗益武學申澤坤別武士黃河銀講試記以粗栍懸錄直赴帖及單子亦皆分明而原榜不爲載錄榜目則今方依下敎改修正而其時試官命官外請竝從重推考允之
정조 18년 · 강
召見藥院提調及上京守令下直守令邊將于熙政堂
정조 18년 · 목
藥院提調鄭昌順問候訖守令以次進前予謂伊川府使金益彬曰昨年穡事何如益彬曰參稷大登豆太少爲失稔予曰邑弊民瘼又何如益彬曰邑弊姑無目前之急矣謂德川郡守李敬魯曰汝頗有治聲甚嘉尙矣年事何如而且有民弊否敬魯曰年事免歉而穀多民少故不無還弊將與道伯相議矯弊矣謂奉化縣監林最遠曰民邑弊瘼詳奏可也最遠曰別無邑弊矣予曰邑弊予亦有入聞者豈曰全無乎最遠曰軍政有些少弊端矣予曰所奏奚止軍政而已乎最遠曰黃腸木有許多弊端矣予曰奚止黃腸而己乎此外必有弊瘼之可言入侍命下已久固當預思所對而以臨時粧撰爲主如此守宰將焉用哉牧民之任不欲輕遞注書送留堂后使之更思所對書入可也謂石城縣監許霔曰爾子暕年今幾何霔曰今爲四十四矣予曰待爾子唱榜後下往可也謂康津縣監徐有升曰汝須小心爲之以雪昌寧之耻謂泰仁縣監南䳽玄曰汝思前日讀律之意着意於爲治爾兄予至今思之矣謂新寧縣監洪益烈曰汝以何事上京乎益烈曰爲赴慶科上來矣予曰爾以專城之養行老親卺禮格外之恩不可辜負矣必爲各別小心做去也謂鎭川縣監洪大應曰再昨聞兵判之言爾親卺禮行於初十日云汝則初十日後下往可也謂陜川郡守黃運祚曰近來書法欹側浮輕雖曰小技有足觀世道而汝之筆體專懋實地甚爲嘉尙汝雖在外邑公家文字有下往者須爲書納也謂上土僉使梁垸高山里僉使元永胄▣怪萬戶李謙會魚面萬戶柳相亮楸坡萬戶洪樂游馬馬海權管鄭履綏等曰爾等之極擇差遣者豈獨爲江界之民凡厥防秋守禦之策欲其隨處着意也人或謂今番此擧專爲廢四郡之計云而四郡可復則復也民弊可蘇則蘇也邊塞事情無一放忽細細領略後日登對時詳奏可也又謂相亮曰汝往魚面後須入廢厚州其風土民物之何如詳細採探以來也邊將之特使上殿爲爾等俱是有地處之人故以示格外之春須各下往善爲也
정조 18년 · 강
罷懿昭墓典祀官姜文會職敬陵典祀官洪樂游參奉趙遠慶穆陵典祀官李垿參奉徐有惇竝拿處熟手等施賞科治有差
정조 18년 · 목
寒食餕餘封進時英陵光陵明陵思陵造果品精熟手各給木一匹制樣差大於鍮版令本寺及該曹嚴飭陵官及熟手等處貞陵顯隆園果品甚精制樣適中貞陵獻官金履成典祀官徐有聞令李趾馨參奉尹象基各內下胡椒二升陵園熟手各木布一匹題給園所大祝及園官獻官勿論敬陵穆陵造果煎品不能致精典祀官及當該陵官以各一人捧現告拿處熟手本寺科治事分付懿昭墓造果品最劣熟手移送該曹嚴治草記典祀官罷職○以樂游等囚單敎曰洪樂游赴任不遠公罪區別功議勘放李垿雖愚必明而有此疏忽萬萬駭然削職放送○義禁府以趙遠慶徐有惇俱入直請替直拿囚敎以不過申飭新進蔭官當責來效分揀
정조 18년 · 강
以安錫任朴師轍爲敦寧都正崔昌迪爲童蒙敎官口傳也
정조 18년 · 강
命關東經生陞拜都正窠以加設擧行
정조 18년 · 목
敎曰近來老職加資中地處應爲都正者必夥然關東兩儒之陞拜敦都以加設窠擧行見窠之未差者以老職人中後日政擬入事分付
정조 18년 · 목
以李喆模爲大司諫柳頤玄爲掌令洪秉臣爲正言洪秉殷爲同敦寧曹命業爲敦寧都正尹五榮爲連山縣監
정조 18년 · 강
命嶺南材木載運便否問于水原留守
정조 18년 · 목
備局啓言卽見慶尙監司趙鎭宅所報則華城門樓所入木物載運係是時急之事而三漕倉各般添載米爲二百五十石一株木爲五十石之重則竝計元裝載一般所載恰過一千三百石實有難運之患戶均廳中換貿常賑米與元上納有異除置三千石待明年添載上送可爲兩全無虞爲辭矣湖南旣許兵舡使用則嶺南亦用此例爲宜且兩衙門上納有關經費不可遲待明年沿海營邑鎭中擇完固兵舡使之運木而沙格之擇定糧資之優給請依湖南例擧行敎以嶺南海程比湖南尤遠槐雜木性堅編舟則不浮況於年前海湖兵防舡使用時營邑之貽弊軍民其端不一今番則雖懲戢頗皆小心初當之嶺南安保其利泊穩旋乎且觀近來該道臣擧行威令不及列邑封蔘之不察卽其一事也門樓所用雖有所重言念軍民弊勞有難許施卽問于留守雖非嶺南木物如可爲之勿爲載來不然預自今年修葺舡具待明春運致亦可以此知悉擧行
정조 18년 · 목
藥院提調鄭昌順啓言嶺南貢蔘全數退送江原貢蔘亦當一體申飭而該道所貢四十二斤分作京貢又爲蕩減杆城所封亦以元價上納惠廳今則不過二十斤零比前不啻半減而奸弊視前愈加此則道臣不能察飭之致今年則必以獨頭體大之山蔘箇箇擇封若有如前膠付和糊品劣之事則不但審藥蔘商科罪而止道臣依日前嶺伯例下敎論勘請以此分付從之
정조 18년 · 강
命行司直洪檍回卺日令該曹給宴需衣資
정조 18년 · 목
承旨徐榮輔啓言大臣重臣有回卺之禮則卽爲提稟曾有下敎矣行司直洪檍以初十日行重牢故敢稟敎以令該曹給宴需衣資
정조 18년 · 강
削尹行直職宋景載削仕版閔亨默汰見任鄭持容罷職
정조 18년 · 목
義禁府啓言尹行直宋景載各杖一百收贖告身盡行追奪放送閔亨默鄭持容各杖八十收贖奪告身三等放送允之敎以試官不敍則況臺監乎尹行直削職武雖不文宜知守法焉敢有此不察所坐最歇閔亨默只汰見任有意之問無心而對固非渠罪又八於禁亂所現告云鄭持容罷職畏李家煥南公轍分付甚於畏科擧事目者已極無狀其所謄送亦不以其道節節駭然宋景載爲先削其仕版
정조 18년 · 강
命以明日行禮於皇壇仍爲省牲
정조 18년 · 목
敎曰再明相値壇享雖命攝當於明日行禮於奉審仍行省牲器之禮齋宿則當從便爲之百官依例參班事分付
정조 18년 · 강
遞典牲提調洪良浩以尹師國代之師國尋遞以李得臣代之口傳也
정조 18년 · 목
皇壇省牲時提調不可不備而良浩有拘忌師國實病也
정조 18년 · 강
濟州御史沈樂洙上疏賜批
정조 18년 · 목
疏略曰竊見耽羅一島爲湖南蔽產馬貢橘固爲利用而有大於此者大坂江戶福建江南島爲之介而東西順風不過一帆五六日之程高麗三別抄叛據島中金方慶來討中洋過風太息曰國家安危在此一擧方慶間世名將小島一時反賊早晚可滅而至謂安危一擧者蓋慮其連通外國也我朝惠澤積洽制度肅然嘉靖間海寇百餘艘侵掠而全獲奏功東來一舡不敢復近壬辰中興湖南之力而賴此島幸無衝突也朝廷知其然擇置長吏多用武臣之有謀略邇來三四十年常調武臣每多充補間除文吏有不如武徵斂之門名目漸繁甚至於寸藿尺皮賤貿貴賣售利如商賈民視官長常無愛畏之心陰雨之備一置忘城一島軍總足爲一軍而任其▣伍此皆不擇吏之故也或謂環島石壁天險毋患外寇而禾北朝天浦之外水山西歸摹瑟明月等浦平港沙洲容泊巨艦非一二計聞每歲風和龍驤大艦停䌫汲水於牛島等數三里之間過去未辨船例報備局而近寢不報臣觀關北十州會寧頗見修飭亦少侵漁蓋以地望頗重顧念前途此島要害不啻重於會寧臣意濟州牧擇遣武臣之以地望稱者兩邑亦用有前程之年少武弁庶幾得矣先朝癸丑御史沈聖希啓以濟州邈在海中多行不法康津爲濟州門戶請以侍從爲宰常時廉察許令直啓因卽寢止臣意該牧判官擇送侍從之臣則宜有實效聖朝之爲島民爲海防未嘗不眷眷哺以船粟勸以騎射御史之間有一二釐革者歸帆纔發弊復如前所謂節目皆爲虛文爲島民計莫如選吏一事伏願勿以人廢言臣屛廢之中忽承此命義在往役跼蹐冒膺本牧權察尤增惶懼越海之後刻日竣事而宿病浸潤脚氣添症轉轉危劇己踰旬日飢民呼訴糶倉記簿了無照察一直廢却身孤心弱念多自危孤燈聽潮誠恐生行死歸伏乞哀臣之情卽命差代俾臣歸死故山批以苟欲擇倅爾當不讓於人言病雖如許眞所謂王事靡盬爾其努力按住疏中條件及狀本稟請令廟堂論理回啓
정조 18년 · 강
命前注書鄭文始仍任
정조 18년 · 강
命嶺伯趙鎭宅以奉化縣監林最遠治民能否來頭貶目時別爲狀聞
정조 18년 · 목
敎曰奉化縣監林最遠今日上京守令入侍時下詢邑弊民瘼則自上所知之弊瘼皆云不知牧民之官不可以言語徑遞更觀來頭姑爲參酌來頭貶目時卿其別爲狀聞
정조 18년 · 목
具翼善冠袞龍袍乘輿出集成門降輿入齋室改具冕服乘輿至朝宗門外降輿詣版位行禮如儀詣壇上奉審還詣省牲位省牲以大祝尹光普年老眼昏命改差以別兼春秋徐有聞代之還詣齋室門外降輿入齋室召見禮判閔鍾顯謂曰壇司例以奉常寺官員塡差此蓋因古規以中官爲守直官故耳今則旣以漢旅爲守直官則壇司亦以漢旅爲之無所不可矣守直官輩全無知識不分東西此後各令分掌壇司之任享禮時擧行之節卿其書給笏記使之誦習而笏記若太繁則渠輩必難解務從簡詳好矣又謂曰壇上旣用黃花紋席樽所亦用黃花紋席殊乖禮制此後樽所則用無紋黃縇席事言於戶判也改具翼善冠袞龍袍出齋室門外乘輿以觀光人之俯臨享所謂承旨曰訓將率五哨軍兵環衛於拱北門外而莫重享所任他雜人之俯瞰訓將事萬萬駭然近以乏人之故雖許甄拜渠敢不畏朝廷任自占便究厥所爲萬萬痛駭卽爲招致以此下敎嚴分付也由集成門還內
정조 18년 · 강
以李義弼洪仁浩爲承旨旋命仁浩禁推以兪漢寧代之
정조 18년 · 목
敎曰承旨洪仁浩尙不承牌今日不爲參班可知爲先禁推其代前望單子入之
정조 18년 · 강
命壇享留門時拱北門定兵曹郞廳一人嚴禁雜人
정조 18년 · 목
敎曰壇享留門時拱北門別定兵曹郞廳一人嚴禁雜人事定式今番則入直郞廳爲先進去事分付漢旅皆當參享明禮門則守門將一人姑察事亦爲分付
정조 18년 · 강
以申在德爲籃浦縣監口傳也
정조 18년 · 목
吏曹以藍浦縣監曹允遂屢度催促無意下去啓敎以改差口傳差代
정조 18년 · 강
掌令柳頤玄以大司憲洪明浩等處置啓從之
정조 18년 · 목
頤玄啓言大司憲洪明浩執義尹序東司諫崔獻重掌令徐有錬持平尹悌東洪受浩獻納張至顯以金鍾秀島置之臺啓雖己蒙允金吾之草記尙未啓下連請路阻憂憤轉激聯陳短箚略效愚忱伏見傳敎下者乃有重推之命引嫌而退加律路阻不免齊籲義急嚴討豈可輕遞請大司憲洪明浩等出仕批以依啓
정조 18년 · 강
命長城府使金履鎬古阜郡守洪元燮改差
정조 18년 · 목
吏曹以長城府使金履鎬古阜郡守洪元燮屢度催促無意下去啓敎以改差口傳拔例擇差待下批與未下直守令皆令明日辭朝
정조 18년 · 강
遞承旨蔡弘履李集斗洪仁浩鄭致淳李益運尹致性以李冕膺李家煥徐榮輔李勉兢兪漢寧李羽晉代之前望也
정조 18년 · 목
仁浩致淳不爲仕進益運未肅拜集斗致性政稟煩稟也○政院以勉兢漢寧方在罷散啓命敍用
정조 18년 · 강
命翰林吳泰曾東西郊農形摘奸以來
정조 18년 · 강
命江華留守李洪載罷職仍令拿問
정조 18년 · 목
敎曰迎送之弊有不可顧江華留守李洪載罷職仍令該府拿問嚴處
정조 18년 · 강
命畿伯徐龍輔拿處密兵符都事代察代佩
정조 18년 · 목
敎曰京畿監司徐龍輔爲先罷職令該府拿問處之密兵符差代間令都事代察代佩
정조 18년 · 강
命領府事蔡濟恭中道付處于高陽郡
정조 18년 · 목
濟恭詣閤求對敎以獨爲入來請對果何意也卽爲退去事遣史官傳諭濟恭又爲請對敎以於敵以下猶不敢臆送況君臣之分義乎何故獨爲入來何故命退不退大官自大官國綱自國綱領中樞府事蔡濟恭施以門黜之典振勵君綱臣分又敎曰門黜下敎之後尙留當初請對之所不爲出去臣分可謂掃地前領中樞府事蔡濟恭如施中道付處之典法已行足矣何論遠近配所則以高陽郡磨鍊以此備忘記直爲配文發遣假都事擧行
정조 18년 · 강
閣臣承旨玉堂竝詣閤求對不許提學鄭民始檢校直提學徐有防原任直提學徐鼎修原任直閣尹行任檢校直閣南公轍待敎李存秀都承旨李冕膺左承旨李家煥右承旨徐榮輔左副承旨李勉兢右副承旨兪漢寧同副承旨李羽晉校理尹悌東副修撰洪秀晚(刀削)(刀削)(刀削)
정조 18년 · 강
以前翰林徐有聞差別兼春秋
정조 18년 · 목
翰林奉命在外史官不備故使之權察也
정조 18년 · 강
命京畿都事中軍經歷通津府使金浦郡守一竝拿來畿伯江留密兵符假都事權佩
정조 18년 · 목
敎曰京畿都事中軍經歷通津府使金浦郡守發遣宣傳官一竝拿來記過待令後令兵曹卽爲草記京畿監司江華留守密兵符差代間畿驛入直察訪假都事差定權佩事下諭爲先以傳敎一通書送
정조 18년 · 강
時原任大臣來詣請對竝不許閣臣承旨三司諸臣連爲請對竝命退去領議政洪樂性判府事朴宗岳左議政金履素判府事金憙大司憲金載瓉執義尹光普掌令沈興永持平姜克成柳憲周大司諫洪聖淵司諫韓光植獻納魚錫齡正言朴吉源具文行校理張至顯修撰鄭東觀副修撰吳泰賢(刀削)(刀削)
정조 18년 · 강
命領議政洪樂性付處召見判府事朴宗岳于誠正閣仍命排闥諸臣及守閤大臣遠竄侍從堂上堂下禁推守閤承旨拿處守閤卿宰耆堂外拿問次竝出付當直
정조 18년 · 목
樂性等奉慈殿下敎排闥直入抵待賢門門鑰牢銷掖隸擺立不得入敎以身爲首揆豈可臆料乎又豈可入來乎敬禮自敬禮分義自分義領議政洪樂性爲先門黜又敎曰門黜命下之後雖以奉來慈敎爲言旣有他大臣則豈敢冒昧仍留乎前領議政洪樂性與領府事同律施行宗岳等啓言臣等排闥之罪固知萬萬難赦而當此危急之時他不暇顧臣等有死而已不得入則不得退況奉慈殿諺敎而彷徨門外非但輿情之抑鬱以殿下出天之孝若念慈敎之有所重則豈使臣等終不得方寸之地乎敎以諸臣之爲此擧何也慈敎依例翻謄請承傳色措辭啓稟道理當然啓稟而不許則始當詣閤求對求對不許或至閉閤則始乃排闥猶或可也不此之爲相率直入寧有如許國體乎予於慈敎非不知所重存焉而卿等之事亦非可以如是者矣又敎曰卿等此擧近於專輒朝體決不可如是矣諸臣等排闥以入門隻至有破傷者齊至重熙堂前牕外垂泣疾聲奏曰(刀削)宗社凛如一髮向來江郊之事至今心骨俱顫幸賴我慈聖之德保有今日而殿下今此之擧又何事也轎子騶從旣已備送而臣等漠未聞知苟非諺敎之下則臣等何以知之臣等冒死至此伏願引接敎以方於熙政堂殿座大臣入侍可也諸臣不退請卽地賜對敎以大臣旣以奉來慈敎爲言一時召接何難乎因御誠正閣命入侍宗岳涕泣奏曰此何事也此何擧也予曰予之坐此待諸臣久矣一味相守於臥內是豈道理乎縷縷下敎而諸臣皆不信寧有臣分乎時諸臣尙在重熙堂前未及出來命注書鄭文始排闥諸臣齊到與否知入俄而回奏曰諸臣齊到矣敎以何時下敎而今始來到如此無嚴之臣予不欲見之矣遂起入內宗岳涕泣欲牽裾不及而退履素等詣宣化門外求對翻進諺敎予以司謁謂曰若有閉闥之事則排之叩之猶或可也不知予之臨御何殿而直尋小路或東或西任自攔入雖曰忙急豈可如此乎何不退出協陽門外成班而坐乎○判府事金憙率百官口傳啓于慈殿曰臣等伏奉俄下慈敎萬萬驚惶萬萬罔措相率請對于大殿叫閽叩閤終未蒙引接顧今宗社危急之勢迫在呼吸而臣等無所控告兹敢齊聲呼籲於慈覆之下伏乞更加慈念務回聖心使群情得以上達以爲轉危爲安之道焉以諺書下批曰卿等當務積誠意得請於大殿何爲來籲於予乎朝廷之事非予所知卿等退去○宗岳等率卿宰百官更爲求對敎以今日擧措萬萬駭然排闥出自樊噲而以其閉之之故排之今也元無閉之之事而乃有排之之擧此豈臣分之所可爲乎如欲贖罪卽速出去宗岳奏曰臣等之罪萬戮猶輕蒼黃求對之時冒死力排不覺自陷大戾雖伏承退去之敎死不敢退矣大臣以下免冠跪伏於熙仁門外敎以如欲感回不係門內門外旣謂退去贖罪則何不退去門限時至則何以爲之耶當下閉閤傳敎矣閉閤則却饍不視事以此知之若捧納請對啓辭則司謁當刑配矣大臣諸臣皆退伏於協陽門外敎曰欲閉閤而少開門隙者欲開卿等出去之路半日相持終不退去必欲使閉閤而後已豈有如許臣分乎又敎曰冠而復脫猶或可也旣命之冠而不冠豈有如此兒戲耶如欲相持當至何時宗岳等奏曰旣犯死罪何敢冠乎卽賜召接則當爲戴帽矣敎以排闥諸臣竝遠竄而配所竝以高陽爲之現告卽爲捧入遠竄現告提學鄭民始檢校直提學徐有防原任直提學徐鼎修原任直閣尹行任檢校直閣南公轍守禦使李文源吏曹判書金思穆戶曹判書沈頤之禮曹判書閔鍾顯兵曹判書鄭昌順刑曹判書李得臣大臣罷職仍敎曰卿宰以上雖不得迫逐侍從堂上堂下則令兵曹卽爲逐出兵曹不卽擧行侍從諸臣亦不退去又敎以兵曹參議參知爲先罷職又敎以侍從堂上堂下一竝禁推禁推現告侍從堂上鄭致淳洪仁浩兪漢謨洪義浩徐郁修尹行元李庚運金孝建李東稷李昌漢朴聖泰朴基正李思祚李昌會徐配修李普天尹致性尹長烈閔昌爀洪樂恒韓光近鄭澤孚金載翼李壽咸鄭履玉洪秉喆朴宗甲朴宗來李奭祚侍從堂下韓用鐸尹寅基安廷善李遇濟徐有錬南履翼姜儐李魯述李相璜朴崙壽閔師宣柳頤玄李儒修洪大協柳雲羽李貞運洪受浩任希存李顯默尹魯東韓致應曹允遂鄭毅祚申光河申龜朝申漵洪時溥李羲甲李錫夏尹益烈李重蓮沈奎魯李東冕尹羽烈崔獻重李翊模尹序東李元八李東宇玄重祚金熙采李東勉金晦彬金熙朝洪秉臣李秉喆又命耆堂外卿宰竝拿處又命守閤卿宰一倂削職又敎以削職之後尙今守閤拿問次卿宰一倂出付當直又命守閤承旨竝拿處南所衛將假承旨差下又命金虎門姑爲仍留於是竄配禁推諸臣皆出去宗岳履素憙等率假承旨史官伏閤敎以終日酬應之餘更鼓已深氣甚憊矣斯速退去宗岳等曰臣罪至此尤合萬戮不敢退出有死而已敎曰法自大臣廢矣旣命罷職屢度申飭終不出去萬萬慨然矣又敎曰緣卿等不退達宵未睡退去與否知入宗岳等曰死不得退矣命守閤大臣加施削黜之典又敎曰旣命削黜則已有罪名而一味不退是何道理宗岳等曰臣等非不知不可遲留而第念四百年宗社之危凛如一髮卿宰諸臣竄逐相繼而只餘臣等數人臣雖不得進而碎首沫血亦不敢退而使閤外一空但知一死而已敎以守閤大臣加施付處之典又敎曰付處命下而終不出耶宗岳等曰朝廷一空國將危矣臣等以死自矢冀蒙一賜召接故至於削黜而不敢退出豈以律名之漸加而有異也命守閤大臣光州牧遠竄宗岳等終不退
정조 18년 · 강
遞金吾堂上命拿鞫得情
정조 18년 · 강
命統長守門別監等沙場決棍回示
정조 18년 · 목
令訓將往慕華館張軍威決棍三十度回示以統長等之諸臣排闥時不能阻搪也○訓鍊都監啓言臣有大開坐于慕華館聚會軍校後統將黃壽海行首武藝廳金哲大武藝廳朴盛根朴萬筍金順大朴景郁具興遠金潤弘李春燁各嚴棍二十度武藝廳馬象春高道逸金致淡李興甲回示三匝後各嚴棍三十度
정조 18년 · 강
命守禦使壯勇大將兼察總戎使禁衛大將兼察
정조 18년 · 목
李文源鄭民始皆遠竄也
정조 18년 · 목
敎曰雖未知因何出送而校卒之變着被捉於外城七門分遣摘奸宣傳官之行中訓禁將所不爲之事豈可獨爲乎事實未覈姑從末勘御營大將李敬懋爲先削職差代間都相兼察從事官發牌聽傳敎
정조 18년 · 강
命抄啓文臣吳泰曾入直內閣
정조 18년 · 목
政院以閣直無人入稟有是命
정조 18년 · 강
命平山府被燒民戶舊還身役分等蕩減
정조 18년 · 목
該監司李泰永狀啓以爲金郊察訪尹最遠平山府使李鉉重牒報內本驛驛吏劉漢得家去三月二十九日酉時量偶然失火延及四隣巧値風猛不能相救民家一百十戶盡爲燒燼聞極驚慘急送褊裨摘奸則人物四名爛死一名爛傷本驛以直路頭站素稱凋殘而民戶之燒火挽近所無人物之燼死爛傷至於五名亦極慘然更飭褊裨眼同該驛丞及地方官聚會男女以愼勿移動姑爲安接之意面面慰諭埋瘞救療之道拔例顧恤而百餘戶改建之役以此窮節民力及期拮據其勢末由役糧則營邑與該驛從優助給材木則本土及他境量宜許斫蓋草空石等應入之物亦令多數覓給使之不日了畢元恤典大戶一小米九斗中戶二各八斗小戶六各七斗殘戶六十八各六斗獨戶三十三各五斗燒死四名各粟一石合小米四十二石十斗粟四石以該邑所在管餉會付耗穀題給請令該曹依例會減敎以被燒夥然言念失所之狀豈勝矜惻嚴飭道伯着意顧助期於斯速奠接其中大中戶舊還蕩減小殘獨戶舊還蕩減身役勿懲致死人生前還與役幷蕩滌事分付
정조 18년 · 강
命軍餉還上未捧邑鎭守令邊將依事目勘處鐵山府使柳耕推考
정조 18년 · 목
備邊司啓言軍餉居末拿問居二決杖居三推考還上居末決杖居二推考居三勿論旣有元事目而卽見平安監司李秉模忠淸監司李亨元慶尙監司趙鎭宅統制使申大顯狀啓則舊軍餉居末植松前萬戶金致潤居二安義僉使申光赫居三壬海別將朴時哲舊還上居末彌串僉使柳孝遠居二壬海別將朴時哲居三安義僉使申光赫舊軍餉還上全未捧鐵山府使柳耕舊還上全未捧孟山前縣監徐潤璞舊軍餉還上別軍餉全未捧龍淵前別將康悟謙舊軍餉居末海美前縣監申啓文舊還上居末海美前縣監申啓文居二淸風前府使徐簡修元會穀居末龍宮縣監金觀柱居二金海前府使柳鎭琡舊軍餉居末金海前府使柳鎭琡居二機張前縣監李宗海居三陜川郡守李義逸軍布作米居末龍宮縣監金觀柱居二咸昌前縣監李榮運居三淸河縣監趙有善射軍木作米未準捧金海前府使柳鎭琡別會穀未準捧龍宮縣監金觀柱統營舊軍餉居末金海前府使柳鎭琡居二定山前縣監鄭亮采反逋未捧居末龜山僉使黃致郁居二興德前縣監趙華錫居三知世浦萬戶朴東運助羅浦萬戶金壽亨晴川別將朴賢源栗浦權管咸相益薺浦萬戶金光德云矣昨年穡事旣已大登未捧夥然誠極駭然請幷依事目勘處允之敎以其中鐵山府使之舊餉未捧事勢似然別無緩急之可言推考可也
정조 18년 · 강
命當直都事押大臣出去旋命遠竄傳敎還入
정조 18년 · 목
敎曰徹曉相持大關國綱當直都事押遠竄大臣開夾門出去假承旨亦爲出送又敎曰旣無承旨則史官何敢不退使掖隸押出置之延英門內使不出一步又敎曰遠竄大臣之尙此不出已極可駭而今無承史何故不出大臣遂退出金虎門外敎曰大臣遠竄傳敎還入宣傳官二員守敦化金虎兩門卿宰入來者一竝勿許入
정조 18년 · 강
命江華留守之代今日政下批前留守李洪載保放
정조 18년 · 목
敎曰率來者非久當率來拿致者皆已次第拿致事旣出場到今爭執都歸可笑事諸臣知之早卽退去以待一番面諭於諸臣中位高之人前留守李洪載滯囚無用處聞其病勢果難還任待其就囚處分次其代今當點下今日政下批仍令當日辭朝○以洪載囚單敎以聞其病勢難以滯囚府內保放
정조 18년 · 강
放前畿伯徐龍輔
정조 18년 · 목
因囚單敎以事旣出場滯囚別無用處放送監司之代政官牌招開政差出
정조 18년 · 강
命承旨李冕膺等嚴問捧供旋命參酌放送